News Update: จีนสั่งล็อกดาวน์เมืองซีอาน ห้ามประชาชน 13 ล้านคนออกจากบ้าน สกัดการแพร่ระบาด หลังพบผู้ติดเชื้อ 127 คน - FINNOMENA
จีนประกาศล็อกดาวน์เมืองซีอาน สั่งห้ามประชาชน 13 ล้านคนออกจากบ้านเพื่อสกัดการแพร่ระบาดของโควิด-19 โดยนี่เป็นมาตรการครั้งใหญ่ในรอบ 2 ปี นับตั้งแต่การแพร่ระบาดครั้งแรกในเมืองอู่ฮั่น
23 ธ.ค. 2564

จีนประกาศล็อกดาวน์เมืองซีอาน สั่งห้ามประชาชน 13 ล้านคนออกจากบ้านเพื่อสกัดการแพร่ระบาดของโควิด-19 โดยนี่เป็นมาตรการครั้งใหญ่ในรอบ 2 ปี นับตั้งแต่การแพร่ระบาดครั้งแรกในเมืองอู่ฮั่น
ชาวเมืองซีอาน 13 ล้านคนถูกสั่งให้อยู่แต่ในที่พักอาศัย โดยยังสามารถส่งสมาชิกครอบครัวละ 1 คน ออกไปซื้อสิ่งของที่จำเป็นในแต่ละวันได้ และหากไม่มีความจำเป็นห้ามออกจากเมือง ยกเว้นแสดงหลักฐานแจ้งความจำเป็นและได้รับอนุมัติจากทางการ
สำนักข่าวซินหัวรายงานว่า คำสั่งดังกล่าวเกิดขึ้นหลังเมืองซีอานพบผู้ติดเชื้อจากการปูพรมตรวจรอบที่ 2 ถึง 127 ราย กระจายอยู่ทั่ว 14 เขต ซึ่งบ่งชี้ว่าการแพร่ระบาดมีความร้ายแรงและซับซ้อนมากขึ้น
รายงานระบุว่า ‘ซุน ชุนหลาน’ รองนายกฯ จีนและหนึ่งในสมาชิก 25 คนของคณะ Politburo เจ้าหน้าที่ระดับสูงสุดของจีน เรียกร้องให้ดำเนินมาตรการด้วยความรวดเร็ว และเน้นย้ำถึงความจำเป็นในการจำกัดการเคลื่อนไหวของผู้คนอย่างเข้มงวดเพื่อป้องกันการรวมกลุ่มกันในสถานที่สำคัญต่างๆ
การสั่งล็อกดาวน์เมืองซีอานตอกย้ำมาตรการโควิดเป็นศูนย์ของรัฐบาลจีน ซึ่งตอนนี้จีนกลายเป็นประเทศเดียวในโลกที่มุ่งมั่นกำจัดไวรัสเพื่อให้ไม่มีผู้ติดเชื้อในประเทศเลย โดยแม้ที่ผ่านมารัฐบาลจีนสามารถกำจัดการแพร่ระบาดได้ภายใน 1 เดือน แต่ไวรัสสายพันธุ์โอมิครอนกำลังสร้างแรงกดดันต่อเศรษฐกิจจีน
ทางการจีนตรวจพบผู้ติดเชื้อโอมิครอนแล้ว 4 ราย จากผู้ที่เดินทางกลับมาจากต่างประเทศ แต่ยังไม่พบความรุนแรง ขณะที่การแพร่ระบาดในชุมชนท้องถิ่นส่วนมากยังคงมาจากสายพันธู์เดลต้า โดยทางการจีนเตรียมเพิ่มมาตรการเข้มงวดที่ชายแดนและท่าเรือเพื่อป้องกันความเสี่ยงติดเชื้อที่มาจากต่างประเทศ
อ้างอิง: https://www.bloomberg.com/news/articles/2021-12-23/china-locks-down-city-of-xi-an-as-local-covid-infections-mount?srnd=premium-asia&sref=e4t2werz 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
จีน
โควิด-19
โอมิครอน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA